FODBOLD: I den seneste uge har AGF-spillere flere gange trænet på anlægget Fredensvang, men det må de ikke.

Langfredag blev hele AGFs Superligatrup hjemsendt som et led i at søge statens lønkompensation under coronakrisen. Dermed betaler staten op til 30.000 kr. af den ansattes løn - til gengæld må den ansatte ikke arbejde for virksomheden.

Alligevel var mange velkendte navne at finde på Fredensvang mandag middag. Århus Stiftstidende har fra flere kilder, at blandt andre Mustapha Bundu, Patrick Mortensen og William Eskelinen som en del af en flok på syv trænede på anlægget. Og at blandt andre Gift Links og Sebastian Hausner senere var ankommet til træningsanlægget.

Avisens kilder fortæller, at Superligaspillere også fredag trænede på kunstgræsbanen.

Der var dog ingen trænere til stede, men kegler var sat op ligesom spillerne benyttede sig af klubbens bolde og flere var iklædt officielt AGF-træningstøj med nummer på.

Men AGF kan ikke på samme tid sende spillerne hjem for at få støtte fra staten samtidig med, at de træner, oplyser Erhvervsministeriet til Århus Stiftstidende:

- Det er en forudsætning for at modtage lønkompensation, at de hjemsendte medarbejdere ikke arbejder i de perioder, hvor de er hjemsendt. Det er tilladt, at medarbejdere udøver frivilligt arbejde, selvom de er hjemsendt på lønkompensationsordningen, dog ikke for den virksomhed, som medarbejderen er hjemsendt fra.